Krajčí, Marek, poslanec NR SR (2022-06-23):
No, mne ešte, prosím, dovoľte pár slov povedať aj k tej téme, ktorá tu bola nastolená. Áno, pacientske organizácie, a to nehovorím teraz, ale máme to aj v programovom vyhlásení vlády, komunikoval som to na predvolebných diskusiách a máme to aj v našom programe, majú byť integrálnou súčasťou rozhodujúcich procesov pri nastavovaní zdravotných politík. O tom absolútne niet pochýb. Jediný problém je ten, že v súčasnosti už mal byť platný návrh zákona, ktorý máme v programovom vyhlásení vlády o ich nezávislom financovaní. S čím ako poslanci, opäť hovorím, veľmi radi pomôžeme a aj ako poslaneckú iniciatívu v spolupráci s ministerstvom alebo budeme podporovať ministerstvo, aby takýto zákon urýchlene vznikol. Potrebujeme sa, samozrejme, dohodnúť na vecnom zadaní. Toto je niečo, s čím nám musia pacientske organizácie pomôcť. Je viacero možností. Samozrejme, ako nastaviť toto nezávislé financovanie dokonca aj bez toho, aby sme museli žiadať si súhlas nášho financmajstra, pretože sú iné možnosti, akým sektor môže naozaj pomôcť tomu, aby pacientske organizácie mali dostatok financií na to, aby mohli slúžiť pacientom a upozorňovať na ich problémy. Zhoda určite je aj na nejakom prechodnom období, v ktorom by pacientske organizácie za presne definovaných podmienok mohli byť financované aj farmafirmami s tým, že by bol presne zadefinovaný potenciálny konflikt záujmov. Žiaľ, takéto riešenie sme nemali pripravené a nemáme ho pripravené. A pokiaľ takéto niečo bude, určite sa môžme dohodnúť. To, čo som ja počul, je, že malo byť prechodné obdobie, že financované môžu byť až do roku, myslím, že do konca roku ´25, čo je pre nás, samozrejme, neprijateľné. To už tu táto vláda nebude a my chceme splniť naše programové vyhlásenie vlády v tomto volebnom období. Takže naozaj chceme ten čas ponaháňať. Sme ochotní vynaložiť maximálne úsilie, pomôcť s legislatívnym nastavením tohto systému nezávislého financovania. Aj túto príležitosť na to využívame, aby vznikli čo najskôr. A verím, že to bude tak skoro, že naozaj tie pacientske organizácie, ktoré by teraz mali problém byť súčasťou týchto rád. A tam je opäť otázka, že neverím, že všetky tie problém budú mať, nemusí to byť práve tá jedna organizácia, ktorá možno od tohto financovania je veľmi závislá. Sú rôzne organizácie, ktoré takto financované nie sú a ani nebudú. To znamená, v tých radách, samozrejme, môžu momentálne zastupovať iné pacientske organizácie, ktoré tento problém mať nebudú alebo lepšie povedané, konflikt záujmov mať nebudú a my teda spoločne popracujeme na tom, aby sme naozaj ten zákon nastavili aj z tohto pohľadu úplne korektne a v rozhodujúcich radách sme vylúčili členov, ktorí by mohli byť v potenciálnom konflikte záujmov, pretože vieme, že naozaj, ako si aj povedala pani predsedníčka, ten tlak zo strany farmabiznisu, lobing niekedy a nie úplne férový a možno niekedy až za hranicou zákonnosti tu je. Vždy tu bol nielen na lekárov, ale na úplne celý kompletný segment, pretože ide tu o biznis, ide tu o zisk. Každý robí maximum preto, aby ho maximalizoval. Čiže z tohto pohľadu, samozrejme, my musíme byť ako zákonodarcovia, ja si myslím, že striktní a akýkoľvek konflikt záujmu eliminovať v zárodku. To je vlastne stanovisko aj nášho hnutia. Ďakujem veľmi pekne. Ešte chcem poďakovať ministerstvu za to, že tento naozaj náročný reformný zákon dotiahlo dokonca. Ja myslím, že je to revolučné niečo. Tá dostupnosť inovatívnej liečby, ale sa výrazným spôsobom zlepší, zvýši a pacienti sa určite majú na čo tešiť. Mnohé lieky, ktoré mali byť vo výnimkovom režime, ale boli doteraz a naozaj častokrát ich nemali dostupné, teraz ich budú mať dostupné na predpis lekára. Budeme mať, som presvedčený, oveľa lepšie ceny, ako by sme mohli mať doteraz, pretože tie procesy sú v tom zákone zadefinované podľa mňa relatívne dobre. Ten trach na inovatívnu alebo, by som povedal, tú liečbu zriedkavých ochorení je stanovený až na desaťnásobok HDP tej priemernej ceny, takže to je naozaj akože, by som povedal, lukratívny prach. My sa môžme porovnávať s veľmi vyspelými krajinami. Takže naozaj ponúkame a táto vláda ponúka niečo, niečo absolútne revolučné. Je dobré, že sú spravené dopady. Tie dopady sa musia prejaviť tým pádom v ďalšom rozpočte. S tým treba počítať. Ten nárast tu, samozrejme, pre pacientov bude, ale ja myslím, že v tomto tým pádom už problém nebude, pokiaľ to poslanci Národnej rady tento zákon schválite a prejde a podpíše ho pani prezidentka, tak, samozrejme, tým pádom je tam povinnosť tých, čo budú zostavovať rozpočet, s týmito dopadmi do zdravotného balíka aj na budúci rok počítať. Ďakujem ešte raz veľmi pekne.